b'\n_START_ARTICLE_\nProject Blue Book\n_START_PARAGRAPH_\nI mere end 20 \xc3\xa5r, fra 1948 til 1969 ledede det amerikanske luftv\xc3\xa5ben efterforskningen af ufo-rapporter. Igennem det meste af perioden l\xc3\xa5 ansvaret hos en special-arbejdsgruppe med kodenavnet Project Blue Book. Project Blue Book efterfulgte to af luftv\xc3\xa5bnets tidligere unders\xc3\xb8gelser - projekterne Sign og Grudge - som havde kludret i det p\xc3\xa5 grund af manglende erfaring og ustrukturerede arbejdsmetoder._NEWLINE_Med "epidemien" af ufo-observationer i 1952 stod det klart, at der var behov for en mere systematisk efterforskning, og Project Blue Book blev iv\xc3\xa6rksat. Ledet af kaptajn Edward J. Ruppelt udviklede personalet hurtigere og pr\xc3\xa6cise metoder til at bed\xc3\xb8mme observationer._NEWLINE_Vidner modtog et ottesiders sp\xc3\xb8rgeskema, fotos og negativer blev unders\xc3\xb8gt og der blev gennemf\xc3\xb8rt interviews ude i marken. Efterforskerne inddrog astronomiske data, overv\xc3\xa5gede flyruter og checkede vejrmeldinger._NEWLINE_Holdet bag Project Blue Book havde succes med at frasortere ufo-rapporter, som var oplagt svindel eller som kunne forklares som naturf\xc3\xa6nomener. Men gruppen arbejdede ud fra den utilsl\xc3\xb8rede grundtese, at ufoer ikke eksisterer, og havde derfor kun to muligheder i de f\xc3\xa5 sager, som ikke blev opklaret: Indr\xc3\xb8mme at de ikke var i stand til at identificere objektet, eller at henvise til en eller anden sandsynlig forklaring. Begge muligheder blev taget i brug.\n_START_SECTION_\nEksempler p\xc3\xa5 henvendelser\n_START_PARAGRAPH_\nRex Heflin, en 37-\xc3\xa5rig ved California Highway department, havde inspiceret et vejskilt den 3. august 1965, da han angiveligt s\xc3\xa5 en ufo. Heflin brugte sit arbejdskamera til at tage et billede af et kuplet metallisk objekt, som han h\xc3\xa6vdede var omkring ti meter i diameter og som sv\xc3\xa6vede cirka halvtreds meter over jorden. Project Blue Books analyse af fotoet, viste at objektet var langt mindre - omkring en halv meter i diameter, og fl\xc3\xb8j kun fem-syv meter over jorden. Selvom efterforskere betragtede Heflin, en forhenv\xc3\xa6rende politibetjent, som et trov\xc3\xa6rdigt vidne, fik huller i hans historie og tvivl om billedet dem til at betegne observationen som svindel._NEWLINE_Paul Villa (Albuquerque, New Mexico) rendte ikke bare lige ind i det objekt han fotograferede i 16. juni 1963. Han h\xc3\xa6vdede at v\xc3\xa6re blevet anmodet, via telepatisk kommunikation, om at m\xc3\xb8de bes\xc3\xb8gende fra en fjern galakse p\xc3\xa5 et givet sted og tid, hvor han talte med fremmede og fotograferede deres rumtallerken. En analyse af billederne viste, at objektet formentlig var en model af et rumskib, cirka en halv meter bredt og tyve centimeter h\xc3\xb8jt, som var oph\xc3\xa6ngt foran kameraet. Forskerne fra Project Blue Book konkluderede, at Villa givetvis troede at have kontakt med fremmede og at han havde fabrikeret et bevis for at afstive sin historie._NEWLINE_Et t\xc3\xa5get hvidt objekt blev angiveligt set n\xc3\xa6r Sloan i Nevada i 1965. En bilist h\xc3\xa6vdede at have set ufoen p\xc3\xa5 himlen, da han stoppede for at skifte sko. Han tog et kamera fra bilen og fotograferede synet. Selvom unders\xc3\xb8gerne ans\xc3\xa5 manden for at v\xc3\xa6re en \xc3\xa6rlig person, var hans historie delvis usammenh\xc3\xa6ngende. Billedet viste kun lidt tegn p\xc3\xa5 objektets bev\xc3\xa6gelse. Og hvis ufoet som h\xc3\xa6vdet af vidnet, havde befundet sig i stor afstand fra bilen, ville objektet have v\xc3\xa6ret enormt. Intet viste tegn p\xc3\xa5 indgreb. Men forskerne bem\xc3\xa6rkede, at vidnet var ansat i et firma som fremkaldte film, og konkluderede derfor, at det ukendte objekt formentlig skyldtes en dr\xc3\xa5be fremkalderv\xc3\xa6ske placeret p\xc3\xa5 negativet under fremkaldelse.'